  Майя Бывальцева Москвалэн лымшор но шунды пуксён палысьтыз урамлы удмурт кылбурчилэсь Кузебай Гердлэсь нимзэ сётозы. Со сярысь ивортэмын Аэропорт ёрослэн управаезлэн сайтаз. «Москваысь Мерлык кусыпъёсъя комитетэ Удмуртилэн тӧроезлэсь Александр Соловьёвлэсь ӵектон вуиз. Отын Аэропорт ёросысь нимтэм проездлы 1920-тӥ аръёсы паськыт тодмо кылбурчилэсь но прозаиклэсь, фольклористлэсь, драматурглэсь но музыковедлэсь, творчествоын Кузебай Герд кушем ним басьтэм но со улсын кунамы тодмо луэм Кузьма Павлович Чайниковлэсь нимзэ сётыны дэмламын», — гожтэмын ивортонын. Управа калыкен кенешонъёс ортчытӥз. Ёросын улӥсьёс ӵектонлы дурбасьтӥзы. Кузебай Гердлэсь нимзэ сётозы Авиаконструктор Яковлев ульчаысен Ленинград проспектозь проездлы. Кузебай Герд — кылбурчи, прозаик, мерлыко ужась. Вордскиз 1898-тӥ арын Вавож ёросысь Покчивуко гуртын. Творчество сюресэз вакчи ке но вал, лулчеберет но тодос удысъёсысь пӧртэм ужпумъёсъя 120-лэсь трос статьяос гожтӥз (40 палаез - ӟуч кылын, витез — мадьяр, финн, немец кылъёсын), 20-лэсь трос книгаоссэ поттӥз, со пӧлын кылбуръёсын но поэмаосын 3 бичетъёс, калык кырӟанъёсын 3 бичетъёс. 1932-тӥ арын сое «СОФИН» («Союз освобождения финских народов») ужъя ӝегатӥзы. 1937-тӥ арын Кузебай Гердэз янгыше уськытӥзы но ыбизы. Чылкыт нимзэ берыктӥзы 1958-тӥ арын. Удмуртиын Кузебай Гердлэсь нимзэ нулло Йӧскалык гимназия, Йӧскалык музей, Ижкарысь урам. Тегъёс: Москва Удмуртия АлександрСоловьёв КузебайГерд  